b'\n_START_ARTICLE_\nFilip H\xc3\xa5llander\n_START_SECTION_\nPelityyli\n_START_PARAGRAPH_\nElite Prospects -sivuston mukaan H\xc3\xa5llander on kahden suunnan hy\xc3\xb6kk\xc3\xa4\xc3\xa4j\xc3\xa4, joka on hyv\xc3\xa4 luistelemaan, tekee kovasti t\xc3\xb6it\xc3\xa4 ja karvaa aktiivisesti. H\xc3\xa4n on suhteellisen hyv\xc3\xa4 sek\xc3\xa4 laukomaan ett\xc3\xa4 sy\xc3\xb6tt\xc3\xa4m\xc3\xa4\xc3\xa4n. H\xc3\xa5llander pelaa fiksusti joka puolella kaukaloa ja on hyv\xc3\xa4 joukkuepelaaja.\n_START_SECTION_\nSeuraura\n_START_PARAGRAPH_\nH\xc3\xa5llander on Timr\xc3\xa5 IK:n oma kasvatti. H\xc3\xa4n toimi kaudella 2014\xe2\x80\x932015 seuran U16-junioreiden varakapteenina. Kauden 2015\xe2\x80\x932016 p\xc3\xa4\xc3\xa4tteeksi H\xc3\xa5llander voitti U16 SM:n hopeaa. H\xc3\xa4n pelasi suurimman osan kaudestaan kuitenkin Timr\xc3\xa5n J18-junioreissa, joiden varakapteenina H\xc3\xa5llander toimi. H\xc3\xa4n oli J18 Elitiss\xc3\xa4 joukkueen paras pistemies ja maalintekij\xc3\xa4 tehoilla 20+12=32 ja H\xc3\xa5llander voitti my\xc3\xb6s Timr\xc3\xa5n sis\xc3\xa4isen tehotilaston lukemalla +25, kuten my\xc3\xb6s J18 Allsvenskanissa lukemalla +8._NEWLINE_Kaudella 2016\xe2\x80\x932017 H\xc3\xa5llander nousi vain 16-vuotiaana Timr\xc3\xa5n J20-junioreiden kapteenistoon. H\xc3\xa4n debytoi samalla kaudella my\xc3\xb6s seuran miesten joukkueessa Ruotsin toiseksi korkeimmalla sarjatasolla HockeyAllsvenskanissa, jossa H\xc3\xa5llander pelasi kahdeksan runkosarja- ja kolme nousukarsintasarjan ottelua ilman tehopisteit\xc3\xa4. Kes\xc3\xa4kuussa 2017 h\xc3\xa4n teki Timr\xc3\xa5n kanssa vuoden mittaisen ammattilaissopimuksen. Varsinaisella Allsvenskanin tulokaskaudellaan 2017\xe2\x80\x932018 H\xc3\xa5llander teki 40 runkosarjaottelussa tehot 9+11=20 ja yhdeks\xc3\xa4ss\xc3\xa4 nousukarsintasarjan ottelussa tehot 1+1=2. Timr\xc3\xa5n kausi p\xc3\xa4\xc3\xa4ttyi sarjanousuun SHL:\xc3\xa4\xc3\xa4n. Maaliskuussa 2018 H\xc3\xa5llander teki seuran kanssa vuoden mittaisen jatkosopimuksen._NEWLINE_Pittsburgh Penguins varasi H\xc3\xa5llanderin toisella kierroksella 58. pelaajana NHL:n varaustilaisuudessa 2018. H\xc3\xa4n teki jo hein\xc3\xa4kuussa seuran kanssa kolmivuotisen tulokassopimuksen. H\xc3\xa5llander siirtyi kaudeksi 2018\xe2\x80\x932019 kuitenkin lainalle Timr\xc3\xa5n joukkueeseen. H\xc3\xa4n teki n\xc3\xa4in ollen SHL-debyyttins\xc3\xa4 runkosarjan avauskierroksella 15. syyskuuta 2018 vieraissa Link\xc3\xb6ping HC:t\xc3\xa4 vastaan. H\xc3\xa5llander sai ottelussa j\xc3\xa4\xc3\xa4aikaa 11.13 minuuttia. SHL-uransa avausmaalin h\xc3\xa4n teki seuraavassa ottelussa 20. syyskuuta 2018 V\xc3\xa4xj\xc3\xb6 Lakers HC:t\xc3\xa4 vastaan. H\xc3\xa5llanderin osuma j\xc3\xa4i Timr\xc3\xa5n 2\xe2\x80\x931-voittoon p\xc3\xa4\xc3\xa4ttyneen ottelun ratkaisumaaliksi.\n_START_SECTION_\nMuuta\n_START_PARAGRAPH_\nH\xc3\xa5llanderin is\xc3\xa4 Patrik pelasi omalla urallaan puolustajana Ruotsin alemmissa sarjoissa ja h\xc3\xa4n nyky\xc3\xa4\xc3\xa4n valmentaa Timr\xc3\xa5 IK:n U16-junioreita.'